ปัญหาในการดำเนินงานที่ผ่านมา คือ คนซึ่งเป็นผู้ปฏิบัติงาน ซึ่งมีการพัฒนาแค่การเพิ่มเติมความรู้ แต่ไม่สามารถประสบผลสำเร็จได้ เพราะส่วนใหญ่การดำเนินงานหรือพฤติกรรมของคนจะเกิดจากความเชื่อ จึงต้องทำให้คนเชื่อว่าสิ่งที่ต้องการให้ทำเป็นสิ่งที่ดีและมีประโยชน์สำหรับเขา จึงเป็นที่มาของความไม่สำเร็จในการดำเนินงานที่มีแต่การเพิ่มเติมความรู้ แต่ไม่มีการสร้างความเชื่อให้กับผู้ปฏิบัติงาน นอกจากนี้ การดำเนินงานจะต้องมีการสร้างทักษะ เช่น การสร้างตัวอย่างในการดำเนินงานโดยเฉพาะการเขียนโครงการ ซึ่งเพียงแค่การอบรมให้รู้หลักการเขียนนั้นไม่เพียงพอ จะต้องมีโครงการตัวอย่างให้ผู้ปฏิบัติได้ใช้เป็นต้นแบบในการเขียนเพื่อของบประมาณ เป็นต้น

ประเด็นที่มีการดำเนินงานในจังหวัดนครศรีธรรมราช คือ ประเด็นปัจจัยเสี่ยงเหล้า บุหรี่ในเด็กและเยาวชน ซึ่งเดิมในประเด็นดังกล่าวมีการดำเนินงานในกลุ่มผู้ใหญ่ประมาณ ร้อยละ 80 และในเด็ก เยาวชน เป็นเพียงแค่การอบรม ประมาณ ร้อยละ 20

การดำเนินงานเน้นการใช้งานวิชาการเพื่อสนับสนุนเป็นหลักการและเหตุผลในการดำเนินงาน โดยประสานความร่วมมือกับอาจารย์มหาวิทยาลัยวลัยลักษณ์เพื่อทำงานวิจัยสำหรับสนับสนุนการขับเคลื่อนในพื้นที่ ด้วยการเชิญกรรมการกองทุนตำบลร่วมประชุมชี้แจง ทำความเข้าใจเกี่ยวกับประเด็นที่เป็นข้อถกเถียงเกี่ยวกับการตรวจสอบของ สตง. เพื่อหวังให้ผู้เข้าร่วมประชุมเกิดความเข้าใจและสามารถดำเนินการได้อย่างต่อเนื่อง และสำหรับกองทุนตำบลมีการดำเนินงานโดยการทำความเข้าใจกับเจ้าหน้าที่ผู้เกี่ยวข้องและดึงภาคประชาชนเข้าร่วมการประชุมและร่วมดำเนินงาน ทั้งนี้ การดำเนินงานสามารถขับเคลื่อนไปได้ช่วงแรก จนกระทั่งมีการปรับเปลี่ยนคณะกรรมการกองทุน การดำเนินงานจึงเกิดการสะดุดขึ้นอีกครั้ง โดยมีสาเหตุหลักมาจากความไม่เข้าใจของคณะกรรมการกองทุน พบว่า เหลือเพียงแค่ 6 กองทุนที่ยังสามารถดำเนินการต่อได้ จากทั้งหมด 17 กองทุน นอกจากนี้ ยังพบว่า การดำเนินงานมีโครงการที่มาจากภาคประชาชนจริงๆ เพียงประมาณร้อยละ 10 ที่เหลือเป็นกลุ่มที่เป็นฐานเสียงการเมืองท้องถิ่น หน่วยงานภาครัฐ ภาคประชาชนที่ภาครัฐจัดตั้งขึ้น เป็นต้น

ปัจจัยที่ส่งผลต่อความสำเร็จ

1. คนที่ใช่ พื้นที่ที่ชอบ คือ จะต้องดำเนินงานกับบุคคลที่มีความรู้ ความสามารถ และมีความตั้งใจในการขับเคลื่อนงาน ในพื้นที่ที่พร้อมจะขับเคลื่อนในประเด็นที่เกี่ยวข้อง
2. ไม่มีปัจจัยทางการเมืองท้องถิ่นมาเกี่ยวข้อง และไม่มีการชี้นำโดยภาคส่วนต่างๆ
3. กรรมการกองทุนมีความตั้งใจในการขับเคลื่อน
4. มีบุคคลสำคัญที่มีผลต่อความสำเร็จ เช่น เจ้าหน้าที่สาธารณสุข เจ้าหน้าที่กองสาธารณสุข และ ผอ.รพ.สต. เป็นต้น

ปัญหาและอุปสรรคในการดำเนินงาน

1. กรรมการชุดใหม่ยังไม่มีความรู้ความเข้าใจเกี่ยวกับระเบียบและแนวทางการใช้จ่ายเงินกองทุน
2. ขาดคน องค์กร และผู้รับผิดชอบในการขับเคลื่อนประเด็นในพื้นที่
3. ขาดความร่วมมือในการทำงาน ต่างคนต่างทำ ไม่มีการเชื่อมโยงกัน
4. การประสานงานระหว่าง สปสช.กับกลไกระดับพื้นที่ยังไม่มีการประสานงานที่ดี

สิ่งที่อยากดำเนินการต่อในอนาคต

1. การคาดการณ์ปัญหาสุขภาพ กำหนดเป้าหมาย แล้วทำแผนยุทธศาสตร์เพื่อรองรับการดำเนินงาน โดยมี สปสช.เป็นเจ้าภาพในการขับเคลื่อนประเด็นทั้งเขตสุขภาพ
2. สร้างชุดวาทะกรรม เพื่อนำสู่ชุมชนจัดการตนเอง ชุมชนพัฒนาตนเอง เป็นต้น
3. สร้างกระบวนการเสริมสร้างพลัง เพื่อไปต่อ และสร้างแนวทางการพัฒนาต่อร่วมกัน
4. การเพิ่มความหลากหลายของงานกองทุนและเพิ่มกลไกการใช้เงินกองทุน